b'\n_START_ARTICLE_\nIzmi\xc5\xa1ljeno vesolje\n_START_PARAGRAPH_\nIzmi\xc5\xa1ljeno vesolje ali izmi\xc5\xa1ljeni svet je izmi\xc5\xa1ljeno okolje, v katerem se dogaja zgodba leposlovnega dela in ima dosledno opisane lastnosti elementov, kot so geografija, zgodovina idr. Ve\xc4\x8dina izmi\xc5\xa1ljenih svetov v leposlovnih delih je podobnih na\xc5\xa1emu, posebej v fantazijskih ali znanstvenofantasti\xc4\x8dnih delih pa lahko vklju\xc4\x8dujejo druga\xc4\x8dne fizikalne zakone (npr. mo\xc5\xbenost potovanja hitreje od svetlobe), magijo, \xc4\x8dude\xc5\xbena bitja in druge elemente. Izraz izmi\xc5\xa1ljeno vesolje izhaja iz angle\xc5\xa1\xc4\x8dine (fictional universe) in se v splo\xc5\xa1nem ne nana\xc5\xa1a le na Vesolje, vesoljski prostor v fizi\xc4\x8dnem smislu._NEWLINE_Opis izmi\xc5\xa1ljenega vesolja je lahko v enem samem delu, kot je Krasni novi svet v romanu Aldousa Huxleyja, zelo pogosto pa isto izmi\xc5\xa1ljeno vesolje in dogodke v njem opisuje cel niz del. Med najbolj znanimi takimi vesolji je gotovo Srednji svet v romanih Silmarillion, Hobit in Gospodar prstanov angle\xc5\xa1kega pisatelja Tolkiena, ki je hkrati tudi eden najbolj razdelanih, saj je Tolkien natan\xc4\x8dno opisal njegovo geografijo, celotno njegovo zgodovino od nastanka dalje, vklju\xc4\x8dno z mno\xc5\xbeico ras, jezikov, ki jih govorijo, pisav, ki jih uporabljajo, in drugih elementov. Prav tako lahko samo izmi\xc5\xa1ljeno vesolje obsega bodisi manj\xc5\xa1e obmo\xc4\x8dje (npr. otok), bodisi celino, planet, oson\xc4\x8dje/planetni sestav, vesolje ali celo ve\xc4\x8d vzporednih vesolij. Dobro razdelan svet bistveno prispeva k prepri\xc4\x8dljivosti zgodbe. Dogajanje v izmi\xc5\xa1ljenem vesolju lahko traja tudi dlje \xc4\x8dasa, npr. celo stoletje ali tudi ve\xc4\x8d. Zgled tak\xc5\xa1nega izmi\xc5\xa1ljenega vesolja je vesolje, oziroma svet Poldneva (neuradno imenovan tudi svet \xc4\x8dasovnih pohajkovalcev) bratov Strugacki, kjer so zgodbe nekak\xc5\xa1na antikronika dogodkov, ki se \xc5\xa1e niso zgodili, v prihodnosti. Vesolje je dobilo ime po prvi povesti iz niza, Vrnitev (Poldan, 22. stoletje) iz leta 1962._NEWLINE_V novej\xc5\xa1em \xc4\x8dasu se dogaja, da ve\xc4\x8d avtorjev ustvarja zgodbe, ki se dogajajo v istem izmi\xc5\xa1ljenem vesolju. Znan tak primer je vesolje Vojne zvezd, ki ga je ustvaril George Lucas za niz filmov, kasneje pa ga je uporabilo ve\xc4\x8d drugih avtorjev za mno\xc5\xbeico romanov, kraj\xc5\xa1ih zgodb in stripov. Ti pogosto razvijejo povsem obrobne dogodke ali like iz izvirnika v lastno pripoved, saj se smatra, da osnovne zgodbe (t. i. k\xc3\xa1nona) ni dovoljeno spreminjati.'